Pöata ti hihitupala meraien a palair u katunun tsitsilo,
ba nori e tarer a katuun a parpara koru ti gono.
Ba u tson hihatuts tara Lo e hiangenngena gono meraier u katunun tsitsilo.
Ba pöata ti tareia u katuun e Iesu ba nori e asingoto korur me sasaalar me piata uaier i tanen me hatsi söasa naren.
Be Iesu e rangata ranen me poeiena,
“Alimiou e hiangenngena silemiou aha?”
Ba töa katuun te kaia i gusuren e ranga palisina me poeiena,
“Tson Hihatuts,
alia e la meguma a pien tson i tar i tamölö,
taraha a töa liliahanei a omi e kana i tanen,
nonei te biru sila nen.
Pöata te takeina a liliahanei teka ba nonei te lapo nena a pien i puta,
ba rungunen te poepoe hakapana bate kutu hangilngiliki hakapena a liho nen ba tuenrei nen te söei hakapana.
Alia e tahul ragula u katunun tsitsilo i tamölö tegi tsuga ba menien a liliahanei teka,
kaba nori ema antunan tsuga nalileien.”
Be Iesu e poeiena i taren,
“Alimiou u katunura i romana e hahamana korumiou.
Alia e sökana koru megu u nihahamana i tamilimiou.
Mi piou namia a pien i tar.”
Ba nori emi piou naria a pien i tanen.
Ba pöata te tareia a liliahanei e Iesu,
ba nonei e kato hapetpetete ponena a pien,
ba pien e rus uana turu tsiktsiki me hula tegelena ba rungnen te poepoe hakapana.
Be Iesu e rangatena e tamana a pien tson,
“I hangisa te taniaia a markato teka i tanen?”
Ba e tamanen e poeiena,
“Te tetenei noaien.
A pöata a parpara a liliahanei teka e katsin kato hamatieien bate harus beneien u tula na u ramun has.
Tego antuna uu lö,
ba lö te taatagi ramumoulam bate taguhu ramumoulam.”
Be Iesu e poeiena i tanen,
“E hana balö te poeiem,
‘Tego antuna uu lö?’
A katuun te ka mena a nihamana e antunan kato nena a mamanaka.”
Ba tamana pien e ku hapanina me poeiena,
“Alia e hamanagu.
Alö ego taguhema a tsi nihamana a tsi tetenei i tar.”
Pöata te tareia e Iesu a katuun a parpara i piata gögonoma,
ba nonei e hakopiseiena a liliahanei me poeiena,
“Alö a liliahanei te kato habiruem na te hasiköem a pien teka,
alia e ranga megou lö,
koul bani balö tema antunan ka lel mia i tanen.”
Ba liliahanei e ku hohomi koruna me kato hapetpetete hapan koruena a pien me laba nanen,
ba pien e here nei te mate uana a katuun ba parpara i taren e poeiena,
“E mate tala.”
Kaba e Iesu e lui a limana a pien me las hatakeie nen ba nonei e tuoluna.
Ba pöata te tasuia e Iesu i luma,
ba u katunun tsitsilo i tanen e rangata hamouse ren me poeier,
“E ha lala ba lam tema antunan tsuga ba na mulei a liliahanei?”
Be Iesu e poeiena i taren,
“A toa puku a ka te antunan tsuga banena a marka teka:
tego singo hatagala uaiam limiou tere Sunahan”